《漱玉泉》
宋代·蒋之奇

断崖天削成，半腰为坳窊。殿阁在其中，乃是释子家。

初疑无路在，去必淩紫霞。屈曲转山足，云萝可攀拿。

忽然至其上，金碧藏谽谺。却见岩下路，目睛眩生花。

僧有定慧者，来自蜀道赊。五代方乱离，相此山水佳。

卜居不复出，焚香拥袈裟。嗟余但企仰，涉世空喧哗。

安得寄遁此，可以忘幽遐。

作者简介：（1031—1104）常州宜兴人，字颖叔。蒋堂从子。仁宗嘉祐二年进士。复举贤良方正，擢监察御史。神宗立，转殿中侍御史。因诬劾欧阳修，贬监道州酒税。熙宁中行新法，为福建转运判官，迁淮东转运副使，募流民修水利。累擢江淮荆浙发运副使，长于理财，治漕运，以干练称，升发运使。哲宗时历知潭州、广州、开封府，进龙图阁直学士。元符末，坐事责守汝州。徽宗立，除知枢密院事。崇宁初出知杭州，因议弃河、湟事夺职。卒谥文穆。有《三经集》等。